***Predchádzanie domácemu násiliu***

 *„V čase prijatých mimoriadnych opatrení proti šíreniu COVID-19 Policajný zbor upozorňuje na riziko nárastu prípadov domáceho násilia. Domáca izolácia v spoločnom priestore s násilníkom môže spôsobiť stupňovanie agresívnych prejavov násilníka a zároveň môže predstavovať prekážky na vyhľadanie pomoci a kontaktovanie Policajného zboru, nakoľko obeť je pod dohľadom násilníka.*

*Policajný zbor v tejto súvislosti*

*1.* ***upozorňuje*** *obete, že domáce násilie neprestane samo a môže sa stupňovať,*

*2.* ***odporúča*** *obetiam neváhať a kontaktovať Policajný zbor na telefónnom čísle 158, ktoré je dostupné nepretržite, pričom na telefonické kontaktovanie môžu vyžiť situácie bez prítomnosti násilníka v domácnosti, pripadne situácie, kedy sa sami môžu vzdialiť z domácnosti bez priamej prítomnosti násilníka, napríklad vysypanie odpadkov, vyprázdnenie poštovej schránky, nákup potravín, liekov a podobne,*

*3.* ***odporúča,*** *aby obete o domácom násilí nemlčali a ak majú možnosť, aby sa zdôverili inej osobe (nemusí to byť príbuzný, môže to byť akákoľvek iná osoba, ktorej dôverujú, napr. kamarátka, susedia a podobne),*

*4.* ***dáva do pozornosti*** *bezplatnú non-stop Linku pre ženy zažívajúce násilie 0800 212 212; poradkyne tejto linky disponujú aktuálnymi informáciami o pomáhajúcich organizáciách a sú pripravené poskytnúť obetiam domáceho násilia rady a odporúčania na riešenie situácie,*

*5.* ***apeluje*** *na občanov, ktorí majú poznatok o tom, že v ich okolí dochádza k domácemu násiliu, aby neváhali ihneď kontaktovať Policajný zbor na telefónnom čísle 158; oznámenie domáceho násilia polícii môže zabrániť v pokračovaní násilia a tým ochrániť obete domáceho násilia.*

 *Policajný zbor ubezpečuje, že prípadom domáceho násilia venuje zvýšenú pozornosť a k obetiam domáceho násilia pristupuje citlivo a empaticky. Policajný zbor je povinný prijať a preveriť každé oznámenie domáceho násilia, to platí aj v čase vyhlásenia núdzového či mimoriadneho stavu. Príslušníci Policajného zboru v praxi každý jednotlivý prípad domáceho*

*násilia vyhodnocujú a realizujú v súlade s platnou legislatívou a sú na tieto prípady vyškolení.“*